
L(i)ebe[n]

Hoffmann Marcell vagyok, 19 éves gimnazista, aki a Szentendrei Móricz Zsigmond Gimnáziumba jár. Tavaly fejeztem be a Teleki-Wattay Művészeti Iskolát Pomázon, ott klasszikus zongora szakon tanultam. Játszottam már zenekarban, versenyekre nemigen jártam. 5-6 éve fedeztem fel az improvizációnak az alapjait, amelyben egészen sokat fejlődtem azóta. Új zeneműveket alkotok, illetve zenei átiratokat készítek, amelyekkel bátran fel is lépek iskolai, zenesiskolai rendezvényeken.
A darabom alapvető koncepciója a körforgás. Úgy alkottam meg a címet, hogy összeolvasztottam a Das Leben ’élet’, illetve a Die Liebe ’szerelem’ német szavakat, ezzel 2 fajta lehetséges értelmezést adva a műnek. Ebből kifolyólag a szerelem vagy az emberi élet körforgásáról szól az alkotás. A koncepció témája magához vonz ismert idézeteket, történelmi szövegemlékeket. Gondolhatunk Mózes első könyvvére vagy akár a legősibb magyar szövegemlékünkre (Halotti beszéd és könyörgés).
Ezt a körforgást az élet, illetve egy párkapcsolat fázisainak megfelelően különböző hangnemű részekre bontottam. Egyszerre jelenik meg a műben egy kapcsolatnak vagy életútnak a szakaszai és a velük járó testi-lelki, mentális fejlődés.
A kompozícióban különféle motívumok, ismétlődő dallamok segítik az alkotás kifejezőképességét. Megjelenik benne a szívdobogásnak a ritmikája, sőt egy általam kitalált dallammotívum is felfedezhető a darab különböző részeiben. Csak úgy, mint a különböző hangnemek, az átvezetések (modulációk) is a történet szerves részét képezik. A kezdőhangnem megegyezik a végső hangnemmel (cisz-moll), ezzel utalva a darab koncepciójának központi elemére, a körforgásra. Ugyanakkor a hangnemeket tekintve egy folyamatos építkezést is felfedezhetünk, amely az emberi fejlődést szimbolizálja. A hangnemek közötti hangköztávolságoknak is megvan a maga jelentésük. A hangnemek közötti félhangok száma összefüggésben van az épp akkori emberi/szerelmi fázis nehézségével.
Különböző karakterek jelennek meg az alkotásban, ami segít abban, hogy a hallgatóság könnyebben magáévá tehesse a művet. Ezen kívül még zenei párbeszédet is hallhatunk. A különböző karakterek megjelenése miatt az érzelmek széles választékát hordozza magában a darab.
Összességében ebben a kompozícióban teljes mértékben „én” vagyok megtalálható, ezzel az alkotással magamból adok egy darabot a hallgatóságnak. Ez az első komoly mű, amit írtam, nem beszélve arról, hogy a darab tartalma az életem egy részét tükrözi és akár tükrözheti a jövőben is.



